แบงก์ชาติคงดอกเบี้ย0.50%หั่นจีดีพีลบ7.8%
กนง.คงดอกเบี้ยที่ 0.50% ต่อปี หลังประเมินเศรษฐกิจปีนี้ติดลบน้อยกว่าเดิมที่ 7.8%
23 ก.ย. 2563

นายทิตนันทิ์ มัลลิกะมาส ผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) กล่าวว่า ที่ประชุมคณะกรรมการนโยบายการเงิน (กนง.) มีมติเอกฉันท์ให้คงอัตราดอกเบี้ยนโยบายไว้ที่ 0.50% ต่อปี เนื่องจากประเมินว่าเศรษฐกิจไทยปี 2563 มีแนวโน้มหดตัวน้อยกว่าคาดการณ์เดิม
โดยคาดว่าตัวเลขเศรษฐกิจ (จีดีพี) ในปีนี้จะขยายตัวที่ระดับ -7.8% จากคาดการณ์เดิมที่ -8.1% ส่วนทิศทางเศรษฐกิจในปี 2564 คาดว่าจะขยายตัวชะลอลงจากคาดการณ์เดิม อยู่ที่ 3.6% จากคาดการณ์เดิมที่ 5% ตามแนวโน้มของนักท่องเที่ยวต่างชาติที่คาดว่าจะฟื้นตัวช้า และยังต้องระวังความเสี่ยงจากการระบาดของโควิด-19 ระลองที่ 2
"เศรษฐกิจปี 2563 ชะลอตัวติดลบน้อยลง แต่ในปี 2564 เศรษฐกิจฟื้นตัวช้ากว่าเดิมที่คาดไว้ คาดว่าต้องใช้เวลาอีก 2 ปี เศรษฐกิจจะกลับมาขยายตัวได้เท่าเดิมก่อนมีโควิด-19" นายทิตนันทิ์ กล่าว